รัฐบาลไทย-ข่าวทำเนียบรัฐบาล-กระทรวงยุติธรรม จัดการประชุมทางวิชาการระดับชาติว่าด้วยงานยุติธรรม ครั้งที่ ๒๐ “สีสันแห่งปัญญา สองทศวรรษสู่ความยุติธรรมที่ยั่งยืน”
วันพฤหัสบดีที่ 8 มิถุนายน 2566
08/06/2566
กระทรวงยุติธรรม จัดการประชุมทางวิชาการระดับชาติว่าด้วยงานยุติธรรม ครั้งที่ ๒๐ “สีสันแห่งปัญญา สองทศวรรษสู่ความยุติธรรมที่ยั่งยืน”
กระทรวงยุติธรรม จัดการประชุมทางวิชาการระดับชาติว่าด้วยงานยุติธรรม ครั้งที่ ๒๐ “สีสันแห่งปัญญา สองทศวรรษสู่ความยุติธรรมที่ยั่งยืน”
ในวันพฤหัสบดีที่ ๘ มิถุนายน ๒๕๖๖ นายวิษณุ เครืองาม รองนายกรัฐมนตรี ในฐานะประธานกรรมการพัฒนาการบริหารงานยุติธรรมแห่งชาติ เป็นประธานกล่าวเปิดการประชุมทางวิชาการระดับชาติว่าด้วยงานยุติธรรม ครั้งที่ ๒๐ ภายใต้หัวข้อเรื่อง “สีสันแห่งปัญญา สองทศวรรษสู่ความยุติธรรมที่ยั่งยืน” โดยมี นายวัลลภ นาคบัว รองปลัดกระทรวงยุติธรรม พันตํารวจโท พงษ์ธร ธัญญสิริ ผู้อํานวยการสํานักงานกิจการยุติธรรม ผู้ทรงคุณวุฒิหลากหลายสาขา ทั้งจากหน่วยงานภาครัฐ สถาบันการศึกษา ภาคประชาชน และผู้ที่สนใจ เข้าร่วม ซึ่งจัดโดย สํานักงานกิจการยุติธรรม ร่วมกับ บริษัท อสมท จํากัด ระหว่างวันที่ ๘ - ๙ มิถุนายน ๒๕๖๖ ในรูปแบบผสมผสาน ทั้งแบบ onsite ณ บริษัท อสมท จํากัด และ online ผ่านช่องทาง ZOOM , FACEBOOK LIVE ของสํานักงานกิจการยุติธรรม และสถาบันการศึกษา เครือข่ายต่างๆ รวมถึงถ่ายทอดสดผ่านดาวเทียมทาง MCU CHANNEL ของมหาวิทยาลัยมหาจุฬาลงกรณราชวิทยาลัย เพื่อเป็นเวทีในการถ่ายทอดองค์ความรู้พัฒนาการที่สําคัญ หรือนวัตกรรมต่างๆ ด้านกฎหมายและกระบวนการยุติธรรมที่เกิดขึ้นในช่วงสองทศวรรษที่ผ่านมา รวมถึงข้อเสนอแนะที่ได้จากการอภิปรายแลกเปลี่ยนเรียนรู้ระหว่างวิทยากรผู้ทรงคุณวุฒิหลากหลายสาขา ทั้งจากหน่วยงานภาครัฐ สถาบันการศึกษา ภาคประชาชน และสื่อมวลชนในประเด็นที่เกี่ยวข้องกับเส้นทางแห่งการปฏิรูปกระบวนการยุติธรรม การอํานวยความยุติธรรมเพื่อลดช่องว่างความเหลื่อมล้ําทางสังคม การนํางานวิจัยไปใช้ประโยชน์เพื่อขับเคลื่อนยุติธรรมไทย การรับมือกับภัยคุกคามอาชญากรรม ของหน่วยงานภาครัฐ มาตรวัดมาตรฐานกระบวนการยุติธรรมไทย และการสร้างนิติทัศนะสู่เด็กและเยาวชน
นายวิษณุ เครืองาม กล่าวว่า การประชุมครั้งนี้จะเป็นการทบทวนสองทศวรรษที่ผ่านมา และมองทศวรรษต่อไป เพื่อให้เกิดการพัฒนาระบบงานยุติธรรม ซึ่งความยุติธรรมที่เราปรารถนานั้น ไม่ใช่แค่เพียงชั่วคราว แต่ต้องทําให้เกิดความมั่นใจต่อผู้ที่เกี่ยวข้องที่จะได้รับความยุติธรรมที่ยั่งยืนด้วย เช่น การปรับปรุงงานคุมประพฤติ โดยการออกกฎหมายการนํา EM มาใช้กับผู้กระทําผิดในอัตราโทษที่ไม่สูงเกินไปแทนการรับโทษในเรือนจํา การพัฒนาการควบคุมผู้ต้องขัง โดยกําหนดมาตรการที่ผ่อนปรนและเป็นธรรมมากขึ้น การส่งเสริมกระบวนการยุติธรรมแบบสมานฉันท์ด้วยการไกล่เกลี่ยข้อพิพาท ลดปริมาณคดีจํานวนมากไม่ต้องเข้าสู่กระบวนการพิจารณาในชั้นศาล การพัฒนาปรับปรุงแก้ไขกฎหมายให้มีความสอดคล้องกับพันธสัญญาหรือพันธกรณีที่ได้ทํากับต่างประเทศ โดยเฉพาะในเรื่องของการกระทําหรือการปฏิบัติต่อเด็กและเยาวชน การจัดการกับองค์กรอาชญากรรมข้ามชาติ เป็นต้น ซึ่งข้อเสนอแนะจากการประชุมฯ จากทุกภาคส่วนจะได้ถูกนําไปศึกษาวิจัยและแปลงให้เกิดผลในทางปฏิบัติ
วันนี้เป็นโอกาสสําคัญที่บุคลากรในหน่วยงานยุติธรรม หน่วยงานอื่น ผู้ที่เกี่ยวข้องจะได้ร่วมกันชี้แนะ สิ่งที่ระบบงานยุติธรรมยังไม่ได้ดําเนินการ ควรดําเนินการ หรือดําเนินการได้ไม่ตรงเป้าหมายที่กําหนด ตลอดจนขอให้แนะนําข้อเสนอใหม่ที่ต่างประเทศมีการดําเนินงาน และควรนํามาใช้ในการปรับปรุงแก้ไขในบริบทประเทศไทย เพื่อให้การบริหารงานยุติธรรมของประเทศไปสู่ทิศทางที่ถูกต้องต่อไป นายวิษณุ กล่าวเพิ่มเติม
ด้าน พันตํารวจโท พงษ์ธร ธัญญสิริ ผู้อํานวยการสํานักงานกิจการยุติธรรม กล่าวว่า ผลจากการประชุมครั้งนี้ จะนําไปสู่การมองเห็นทิศทางด้านกระบวนการยุติธรรมในอนาคต ที่เกิดจากการมองเห็นภาพความสําเร็จของการขับเคลื่อนกระบวนการยุติธรรมผ่านผลงานหรือนวัตกรรมที่เกิดขึ้น รวมทั้งข้อเสนอแนะต่างๆ ที่นําไปสู่การป้องกันและแก้ไขปัญหาที่เกี่ยวข้องกับการบริหารงานยุติธรรมที่มีประสิทธิภาพ และสอดคล้องกับสถานการณ์การเปลี่ยนแปลงของโลกตามมาตรฐานสากล มีการกําหนดนโยบายหรือเป้าหมายการบริหารงานยุติธรรม เพื่อให้หน่วยงานในกระบวนการยุติธรรมมีแนวทางปฏิบัติที่ชัดเจนและเหมาะสมกับสถานการณ์ความท้าทายใหม่ๆ ที่จะเกิดขึ้นในอนาคต อันจะสามารถอํานวยความยุติธรรมให้กับประชาชนได้อย่างแท้จริง